E. Mindedal Rasmussen | lex.dk – Dansk Biografisk Leksikon
E. Mindedal Rasmussen
E. Mindedal Rasmussen, Ejnar Mindedal Rasmussen, 19.6.1892-23.12.1975, arkitekt. Født i Ollerup, død sst., begravet sst. Efter at have stået i snedkerlære og gået på Vallekilde håndværkerskole 1911-12 under Ivar Bentsen kom M. på kunstakademiets arkitektskole under Martin Nyrop. Samtidig med undervisningen på akademiet, hvor han havde afgang 1923, arbejdede M. på tegnestue, dels hos Louis Hygom 1915-16 og dels hos Poul Holsøe 1917-22. Desuden foretog han studierejser til Holland, England, Tyskland og Italien. Fra 1923 havde M. selvstændig virksomhed i Ollerup og blev samme år lærer ved håndværkerskolen der. 1932-62 var han skolens leder og fik derved en ikke ringe pædagogisk betydning. I samme retning virkede hans og faderens Lommebog for Bygningshaandværkere som udkom årlig fra 1920. - 1919-20 opførte M. Niels Bukh' s gymnastikhøjskole i Ollerup og 1925 Danmarks første svømmehal sst. Han har endvidere bygget Valgmenighedskirken i Hammerum, Lem kirke, Hammerum havebrugsskole, Ollerup håndværkerskole, kommuneskoler i Bregninge, Ollerup, Vester Skerninge, Rudkøbing og Tommerup, Bygholm landbrugsskole, Hanherredernes ungdomsskole, Midtjyllands landbo- og husholdningsskole i Grindsted, alderdomshjem i Nr. Åby, Rynkeby, Kerteminde, administrationsbygning i Nr. Åby samt flere forsamlingshuse. M. har herudover udført en lang række restaureringer og ombygninger. For svømmehallen i Ollerup fik han tildelt sølvmedalje ved arkitektkonkurrencen ved Olympiaden i Amsterdam 1928. I konkurrencen om Gråsten landbrugsskole tildeltes han 2. pris. - M.s første arbejder hører til hans bedste, de er opført i nyklassicistisk stil. Efterhånden udviklede han en mere enkel og saglig byggestil. De gode håndværkstraditioner fra Ivar Bentsen og Martin Nyrop lå til grund for alt hans byggeri. Udover hans egne bidrag til Lommebog for Bygningshaandværkere har han skrevet Landhaandværkets haandværksmæssige og tekniske Udvikling fra Oldtiden til vore Dage (i Det danske Landhaandværk. Byggefagene II, 1935).
Forældre: forstander for Ollerup håndværkerskole Daniel R. (1865-1955) og Thyra Sørensen (1862-1949). Gift 1.10.1922 i Bandholm med Margrethe Hansen, født 1.12.1898 i Bandholm, død 8.7.1978 i Svendborg, d. af førstelærer Georg Christian H. (1861-1944) og Christine Lund (1867-1934).
Architekten, 1923 28-32; 1926 28f 401-03. Fl. Teisen sst. M, 1934-73. Forsamlingshuset, udg. Indenrigsministeriet, 1935 7 20-23.
Vil du citere denne artikel? Kopier denne tekst og indsæt den i din litteraturliste: Funder, Lise: E. Mindedal Rasmussen i Dansk Biografisk Leksikon på lex.dk. Hentet fra https://biografiskleksikon.lex.dk/E._Mindedal_Rasmussen